Ir-Regolament (KEE) Nru 142/75 Tal-Kummissjoni
ta’ l-20 ta’ Jannar 1975
li jemenda r-Regolament (KEE) Nru 616/72 fir-rigward ta’ l-imposti ta’ esportazzjoni fuq żejt taż-żebbuġa
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jwaqqaf il-Komunità Ekonomika Ewropea,
Wara li kkonsidrat ir-Regolament tal-Kunsill Nru 136/66/KEE [1] tat-22 ta’ Settembru 1966 dwar it-twaqqif ta’ organizzazzjoni komuni tas-suq fiż-żjut u x-xaħmijiet, kif l-aħħar emendat bir-Regolament (KEE) Nru 1707/73 [2],
Wara li kkunsidrat ir-Regolament tal-Kunsill Nru 162/66/KEE [3] tas-27 ta’ Ottubru 1966 dwar il-kummerċ fiż-żjut u x-xaħmijiet bejn il-Komunità u l-Greċja,
Wara li kkunsidrat ir-Regolament tal-Kunsill Nru 171/67 KEE [4] tas-27 ta’ Ġunju 1967 dwar ħlasijiet lura ta’ esportazzjoni u mposti fuq iż-żejt taż-żebbuġa, kif l-aħħar emendat bir-Regolament (KEE) Nru 2429/72 [5], u b’mod partikolari Artikolu 11 tiegħu,
Billi, taħt Artikolu 4 tar-Regolament tal-Kummissjoni (KEE) Nru 616/72 [6] tas-27 ta’ Marzu 1972 dwar ir-regoli dettaljati għall-applikazzjoni ta’ ħlasijiet lura ta’ esportazzjoni u mposti fuq iż-żejt taż-żebbuġa, kif l-aħħar emendat bir-Regolament (KEE) Nru 2563/72 [7], il-Kummissjoni għandha tiffissa l-imposti ta’ esportazzjoni għaż-żejt taż-żebbuġa f’pakketti ta’ kapaċità li taqbeż il-5 kg fejn id-differenza speċifikata fl-ewwel subparagrafu ta’ Artikolu 10(2) tar-Regolament Nru 171/67/KEE taqbeż ċertu ammont; billi l-esperjenza wriet li l-applikazzjoni ta’ din id-dispożizzjoni wasslet għall-iffisar ta’ mposti ta’ esportazzjoni wkoll fejn esportazzjonijiet ma jheddux li jfixklu s-suq tal-Komunità jew dinji fiż-żejt taż-żebbuġa; billi dispożizzjoni għandha għalhekk issir biex jiġu fissati l-imposti taħt l-istess kondizzjonijiet għaż-żejt riferiti hawn fuq bħalma huma għaż-żejt offrut fi kwantitajiet żgħar;
Billi l-miżuri li għalihom jipprovdi dan ir-Regolament huma skond l-Opinjoni tal-Kumitat ta’ Ġestjoni taż-Żjut u x-Xaħmijiet
ADOTTAT DAN IR-REGOLAMENT:
Artikolu 1
Artikolu 4 tar-Regolament (KEE) Nru 616/72 huwa sostitwit b’dan li ġej:
"Artikolu 4
1. Il-Kummissjoni għandha tiffissa l-imposta ta’ esportazzjoni għal żejt taż-żebbuġa li jaqa’ taħt is-subintestatura 15.07 A tat-Tariffa Komuni Doganali fejn id-differenza bejn il-prezz cif u l-prezz rekordjat fis-suq tal-Komunità huwa tali li jħajjar l-esportazzjoni fuq skala li hija mistennija li tfixkel is-suq tal-Komunità jew dinji. Għall-għanijiet li jkun stabbilit il-prezz fis-suq tal-Komunità għandu jingħata kont tal-kwotazzjonijiet u tal-prezzijiet fis-swieq l-aktar rappresentattivi għall-produzzjoni u esportazzjoni.
L-imposta ta’ esportazzjoni għandha tiġi aġġustata skond kull tibdil fis-sitwazzjoni.
2. Fejn il-prezz cif jaqbeż il-prezz immirat tas-suq l-applikazzjoni ta’ l-imposta ta’ esportazzjoni għandha tiġi eżaminata mill-inqas darba fix-xahar taħt il-proċedura preskritta f’Artikolu 39 tar-Regolament Nru 136/66/KEE.
3. Il-Kummissjoni għandha tgħarraf lill-Istati Membri bl-ammont ta’ mposta ta’ esportazzjoni li jrid jitħallas għal kull 100 kg ta’ żejt esportat malli din l-imposta tiġi fissata."
Artikolu 2
Artikolu 3 tar-Regolamenti (KEE) Nru 616/72 huwa b’dan imħassar.
Artikolu 3
Dan ir-Regolament għandu jidħol fis-seħħ fit-tielet jum li jiġi wara l-pubblikazzjoni fil-Ġurnal Uffiċjali tal-Kominitajiet Ewropej.
Dan ir-Regolament għandu jkun jorbot fl-intier tiegħu u jkun japplika direttament fl-Istati Membri kollha.
Magħmul fi Brussel, fl-20 ta’ Jannar 1975.